**D ô v o d o v á s p r á v a**

1. **Všeobecná časť**

Návrh zákona, ktorým sa dopĺňa zákon Národnej rady Slovenskej republiky č. 302/2019 Z. z. o zálohovaní jednorazových obalov na nápoje a o zmene a doplnení niektorých zákonov v znení neskorších predpisov (ďalej len „návrh zákona“) predkladá do legislatívneho procesu skupina poslancov Národnej rady Slovenskej republiky.

**Cieľom novely zákona je zlepšenie transparentnosti zákona voči výrobcom a distribútorom obalov ktorým nebola schválené žiadosť o uzavretie zmluvy so správcom formou kontroly z ministerstva. Zároveň sa zavádza povinnosť správcu zverejňovať všetky podpísané zmluvy s výrobcami a distribútormi obalov na webovom sídle.**

Aktuálne nie sú verejne dostupné informácie ktorý výrobcovia a distribútori obalov majú uzatvorené zmluvy so správcom a v akej podobe. Novela sprístupní všetky tieto zmluvy širokej verejnosti k nahliadnutiu na webovom sídle správcu. Zavádza sa v rámci transparentnosti aj povinná kontrola všetkých neschválených žiadostí o uzavretie zmluvy medzi správcom a výrobcom, distribútorom obalov.

Predkladaný návrh zákona nemá žiadne vplyvy na rozpočet verejnej správy, vplyvy na podnikateľské prostredie, nemá vplyv na manželstvo, rodičovstvo a rodinu, sociálne vplyvy, vplyvy na životné prostredie a ani vplyvy na informatizáciu spoločnosti a služby verejnej správy pre občana.

Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná. Návrh zákona je v súlade s právom Európskej únie.

1. **Osobitná časť**

**Čl. I**

**K bodu 1 a 2**

Navrhovanou zmenou sa zavádza povinnosť správcu zverejňovať na svojom webovom sídle všetky uzatvorené zmluvy s výrobcami a distribútormi obalov a všetky neschválené žiadosti o uzatvorenie zmluvy spolu s odôvodnením. Zámerom navrhovanej úpravy je zvýšenie transparentnosti a práv výrobcov obalov a distribútorov obalov, nakoľko zákon nedáva výrobcom obalov a distribútorom obalov podľa tohto zákona žiadnu možnosť brániť sa voči svojvôli správcu v prípade neschválenia žiadosti o uzatvorenie zmluvy. Správca je taktiež povinný dôvody neschválenia žiadosti o uzatvorenie zmluvy riadne a podrobne odôvodniť.

**K bodu 3**

Navrhovanou zmenou § 7 ods. 1 písm. y). sa zavádza povinnosť správcu do 7 dní po uplynutí lehoty podľa § 7 ods. 1 písm. b), t.j. 30 dní od doručenia žiadosti výrobcu obalov a distribútora obalov na uzatvorenie zmluvy so správcom, predložiť ministerstvu životného prostredia na posúdenie neschválenú žiadosť o uzatvorenie zmluvy od výrobcov a distribútorov obalov spolu s odôvodnením ich neschválenia.

**K bodu 4**

Zakazuje sa správcovi vyžadovať od výrobcov obalov a distribútorov obalov akékoľvek poplatky spojené s uzatvorením zmluvy. Správca je v prípade neschválenia žiadosti o uzatvorenie zmluvy s výrobcom obalov alebo s distribútorom obalov v lehote do 30 dní od doručenia žiadosti povinný zaslať oznámenie o neschválení žiadosti výrobcom obalov a distribútorom obalov. Neschválenie žiadosti musí byť riadne odôvodnené.

**K bodu 5**

Ministerstvo životného prostredia SR do 30 dní od doručenia neschválenej žiadosti o uzatvorenie zmluvy medzi správcom a výrobcom obalov a distribútorom obalov rozhodne o správnosti postupu správcu pri zamietnutí žiadosti o uzatvorenie zmluvy s výrobcom obalov alebo distribútorom obalov.

**Čl. II.**

 S ohľadom na predpokladanú dĺžku legislatívneho procesu sa navrhuje účinnosť zákona 15.dňom od jeho vyhlásenia v Zbierke zákonov Slovenskej republiky.